**OBAVEZA STRANCA U VEZI SA PRIJAVOM PRIVREMENOG PREBIVALIŠTA**

Iako ste već naveli mjesto na kojem namjeravate boraviti u Republici Sloveniji kada ste podnijeli zahtjev za izdavanje prve dozvole za privremeni boravak na diplomatskom predstavništvu ili konzulatu, prebivalište u Republici Sloveniji potrebno je prijaviti u skladu sa Zakonom o prijavi prebivališta (Službeni list Republike Slovenije br. 52/16, sa izmjenama i dopunama), ali samo ako se na adresi u Republici Sloveniji stvarno privremeno nastanite, ili ako već privremeno boravite na adresi u Republici Sloveniji.

**ŠTA JE PRIJAVA PRIVREMENOG PREBIVALIŠTA?**

Prijava prebivališta je prijava adrese na kojoj privremeno boravite u Republici Sloveniji.

**GDJE PRIJAVLJUJETE PRIVREMENO PREBIVALIŠTE?**

U upravnoj jedinici u Republici Sloveniji na čijem području imate privremeno prebivalište.

**KO MORA PRIJAVITI PRIVREMENO PREBIVALIŠTE?**

Stranac koji stvarno boravi na određenoj adresi na teritoriji Republike Slovenije.

Ako zbog prirode posla (na primjer: upućivanje na rad u inostranstvu) ne boravite u Republici Sloveniji, prijava privremenog prebivališta nije potrebna, dok lažna prijava na adresi na kojoj ne boravite nije dozvoljena.

**KADA MORATE PRIJAVITI PRIVREMENO PREBIVALIŠTE?**

* **Unutar 8. dana od dana nastanjivanja u Republici Sloveniji –** stranac koji na diplomatsko-konzularnom predstavništvu Republike Slovenije dobije prvu boravišnu dozvolu, potvrdu o prijavi boravka ili vizu za dugoročni boravak.
* **Unutar 8. dana od dana promjene adrese u Republici Sloveniji –** stranac koji već ima odgovarajuću boravišnu dozvolu i prijavljeno privremeno prebivalište na teritoriji Republike Slovenije, ako će na novoj adresi boraviti duže od 90 dana.
* **Unutar 8. dana od dana uručenja dozvole –** stranac koji već boravi na adresi u Republici Sloveniji i dobije dozvolu za privremeni boravak, potvrdu o prijavi boravka ili vizu za dugoročni boravak tek nakon što se nastani na toj adresi.

**KADA PRIJAVU UREĐUJE STANODAVAC?**

Ako se nastanite kod stanodavca (npr. u samačkom domu, studentskom domu, stanu osobe koja ima registrovanu djelatnost izdavanja soba, odnosno smještaja) kod kojeg boravite duže od sedam dana, vašu prijavu će urediti stanodavac.

Stranac koji boravišnu dozvolu dobije **nakon što se nastani** kod stanodavca, mora ga **obavijestiti** da mu je uručena dozvola.

**VRIJEME PRIJAVE**

Privremeno prebivalište se prijavljuje za period do dvije godine, odnosno za vrijeme važenja dozvole za privremeni boravak, potvrde o prijavi boravka ili vize za dugoročni boravak, ako je to vrijeme kraće od dvije godine.

Privremeno prebivalište morate **ponovo prijaviti prije isteka njegovog važenja**, ako ćete i nakon isteka tog roka nastaviti privremeno boraviti na toj adresi.

**DOKAZ ZA PRIJAVU**

Prilikom prijave privremenog prebivališta morate predočiti važeću ličnu kartu ili pasoš i dokaz da imate pravo na prebivalište na adresi koju prijavljujete (ovo može biti izjava o vašem vlasništvu ili ugovor o najmu, ugovor o podzakupu, saglasnost vlasnika, jednog suvlasnika ili stanodavca, dokaz o uživanju, korištenju ili služnosti stana, dokaz o pravu superficije, dokaz o plodouživanju).

**KADA NEMATE OBAVEZU PRIJAVE?**

Ako se ne nastanite na adresi u Republici Sloveniji ili na adresi ne boravite.

**KADA JE POTREBNO ODJAVITI PREBIVALIŠTE?**

Unutar 8. dana od dana odseljavanja sa adrese. Odjava je moguća i prije odseljavanja, pri čemu morate navesti datum odseljavanja. Privremeno prebivalište potrebno je odjaviti ako više nećete boraviti u Republici Sloveniji.

**GDJE ODJAVLJUJETE PRIVREMENO PREBIVALIŠTE?**

Na bilo kojoj upravnoj jedinici u Republici Sloveniji.

**POSTUPAK PROVJERE ISTINITOSTI PRIJAVE PRIVREMENOG PREBIVALIŠTA**

Ako se iz podataka ili dokaza koje ste predočili prilikom prijave prebivališta, ili podataka kojima raspolaže upravna jedinica porađa sumnja u njihovu istinitost, upravna jedinica će pokrenuti postupak provjere istinitosti prijave vašeg privremenog prebivališta. U postupku vam upravna jedinica prijavljuje privremeno prebivalište na adresi koju prijavljujete, za vrijeme dok ne provjeri istinitost podataka, odnosno dokaza.

Ako upravna jedinica u postupku utvrdi da su podaci, odnosno dokazi istiniti, postupak provjere istinitosti prijave obustavlja se rješenjem. Privremeno prebivalište važi od dana vaše prijave.

Ako upravna jedinica utvrdi da **ne boravite** na adresi koju prijavljujete, vaše privremeno prebivalište **prestaje važiti** sa danom pravosnažnosti rješenja u registru stalnog stanovništva.

**POSTUPAK ODBIJANJA PRIJAVE PRIVREMENOG PREBIVALIŠTA**

Ako **nisu ispunjeni uslovi za prijavu prebivališta** na adresi koju prijavljujete, jer:

- niste predočili dokaz da imate pravo na boravak na adresi (ugovor o zakupu ili podzakupu, saglasnost vlasnika ili stanodavca, drugo);

- zgradi na adresi na kojoj prijavljujete prebivalište nije određen kućni broj ili broj stana,

- dio zgrade na adresi na kojoj prijavljujete prebivalište nije stambeni objekat, odnosno dio zgrade nije namijenjen smještaju,

- na adresi je već prijavljen određen broj osoba u zavisnosti od veličine korisne površine dijela zgrade namijenjenog stanovanju ili smještaju (8 m² korisne površine po prijavljenoj osobi),

upravna jedinica u skraćenom postupku rješenjem **odbija** vašu prijavu privremenog prebivališta.

**PREKRŠAJI U VEZI SA PRIJAVOM I ODJAVOM PREBIVALIŠTA**

Možete biti kažnjeni novčanom kaznom od 200 do 600 eura za prekršaj ako:

* ne prijavite prebivalište u roku od 8 dana od nastanjivanja na adresi, odnosno uručenja boravišne dozvole (ili potvrde o prijavi boravišta ili vize za dugoročni boravak;
* ne odjavite privremeno​ prebivalište u roku od 8 dana od odseljavanja sa adrese;
* ne navedete istinite podatke prilikom prijave ili odjave (i ako se prijavite na adresu na kojoj ne boravite);
* se u postupku utvrđivanja prebivališta utvrdi se da niste ispunili obavezu prijave;
* se u postupku provjere istinitosti prijave utvrdi da zapravo ne boravite na adresi koju prijavljujete.